Το live streaming είναι η ζωντανή μετάδοση κινούμενης εικόνας μέσω διαδικτύου με τη χρήση οποιασδήποτε συσκευής έχει τη δυνατότητα να καταγράφει video είτε αυτή είναι μία επαγγελματική βιντεοκάμερα είτε απλή φωτογραφική μηχανή, web cam, tablet ή smart phone. Χάρη στις ραγδαίες εξελίξεις που έχουν σημειωθεί στην σχετική τεχνολογία και τη διεύρυνση της αγοράς των live streaming υπηρεσιών, ο καθένας μπορεί πλέον να αναμεταδίδει ζωντανή εικόνα από το σημείο όπου βρίσκεται, με ανταγωνιστική ποιότητα και χωρίς ανεπιθύμητες επιπλοκές. Το μόνο που έχει να κάνει είναι να επιλέξει την κατάλληλη υπηρεσία live streaming, τον εξοπλισμό που θα χρησιμοποιήσει για να “αιχμαλωτίσει” την εικόνα του, καθώς και το περιεχόμενο της μετάδοσής του, όσα δηλαδή θα μοιραστεί με το εν δυνάμει κοινό του με σκοπό να το καθηλώσει στο “κανάλι” του. Για άλλους είναι το ταλέντο τους, για άλλους ένα event που αξίζει να διαδοθεί και γι’ άλλους ένα γεγονός που “συμβαίνει τώρα” και “αναζητά” αυτόπτες μάρτυρες.